**ბორჯომის მუნიციპალიტეტის მერიის სათათბირო ორგანოს „ახალგაზრდული საბჭოს“ დებულება**

**მუხლი 1. ზოგადი დებულებები**

1. ახალგაზრდული საბჭო წარმოადგენს ბორჯომის მუნიციპალიტეტის მერიის სათათბირო ორგანოს, რომელიც თავის საქმიანობას წარმართავს „ადგილობრივი თვითმმართველობის კოდექსის“, მოქმედი კანონმდებლობისა და წინამდებარე დებულების შესაბამისად.

2. ეს დებულება განსაზღვრავს ახალგაზრდული საბჭოს მიზანს, შემადგენლობას, უფლებამოსილებას, სტრუქტურასა და საქმიანობის წესს.

**მუხლი 2. ახალგაზრდული საბჭოს მიზანი**

1. ახალგაზრდული საბჭოს მიზანია ადგილობრივი თვითმმართველობის განხორციელებაში და გადაწყვეტილების მიღების პროცესში ბორჯომის მუნიციპალიტეტის ტერიტორიაზე რეგისტრირებული ახალგაზრდების მონაწილეობის უზრუნველყოფა.

2. ამ მიზნის მისაღწევად ახალგაზრდული საბჭო:

ა) აქტიურად თანამშრომლობს მუნიციპალიტეტის წარმომადგენლობით და აღმასრულებელ ორგანოებთან, ასევე ადგილობრივ და საერთაშორისო ორგანიზაციებთან;

ბ) შეისწავლის ბორჯომის მუნიციპალიტეტში მცხოვრები ახალგაზრდების საჭიროებებსა და ინტერესებს და შეიმუშავებს წინადადებებსა და რეკომენდაციებს მათი უზრუნველყოფის მიზნით;

გ) ახდენს მუნიციპალიტეტში მცხოვრები ახალგაზრდების ინფორმირებას მუნიციპალიტეტის ახალგაზრდული პოლიტიკის, პროგრამებისა და აქტივობების შესახებ;

დ) უზრუნველყოფს მუნიციპალიტეტში მცხოვრები ახალგაზრდებისა და საზოგადოების ინფორმირებას დაგეგმილი და მიმდინარე ღონისძიებებისა და სიახლეების შესახებ;

ე) მონაწილეობს ბორჯომის მუნიციპალიტეტის მერიისა და მისი სტრუქტურული ერთეულების მიერ მუნიციპალიტეტის იმ პროგრამების დაგეგმვაში, რომელიც ეხებათ ახალგაზრდებს და შეიმუშავებს შესაბამის რეკომენდაციებს მათი გაუმჯობესების მიზნით;

ვ) შეიმუშავეს ადგილობრივ ახალგაზრდებთან კომუნიკაციისთვის ეფექტურ მექანიზმს მისი დანერგვის მიზნით;

ზ) ბორჯომის მუნიციპალიტეტის მერს წარუდგენს მოსაზრებებს, ინიციატივებსა და წინადადებებს ახალგაზრდებთან დაკავშირებული ზოგადი ან სპეციფიური საკითხების შესახებ;

თ) მონაწილეობს მუნიციპალიტეტის ახალგაზრდული კურსის შემუშავებაში, მონიტორინგსა და შეფასებაში;

ი) მონაწილეობს მუნიციპალიტეტის ბიუჯეტირების პროცესში ახალგაზრდების ხელშეწყობა (დახმარება).

**მუხლი 3. ახალგაზრდული საბჭოს საქმიანობის ძირითადი პრინციპები**

ახალგაზრდული საბჭოს საქმიანობის ძირითადი პრინციპებია:

ა) საჯაროობა;

ბ)კოლეგიურობა

გ) კანონიერება;

დ) ახალგაზრდების აზრის გათვალისწინება;

ე)ადგილობრივი თვითმმართველობის განხორციელებაში ახალგაზრდების ჩართულობის უზრუნველყოფა;

ვ) ანგარიშვალდებულება ახალგაზრდების წინაშე;

ზ) გამჭვირვალობა;

თ) თანასწორობა;

**მუხლი 4. ახალგაზრდული საბჭოს სტრუქტურა**

1. საბჭო შედგება ბორჯომის მუნიციპალიტეტის მერის ინდივიდუალურ ადმინისტრაციულ სამართლებრივი აქტით განსაზღვრული კომისიის მიერ ერთი წლის ვადით კონკურსის საფუძველზე შერჩეული 15 წევრისაგან და 2 კოორდინატორისგან სათათბირო ხმის გარეშე.

ახალგაზრდული საბჭოს ერთი კოორდინატორი არის მუნიციპალიტეტის მერის, ხოლო მეორე კოორდინატორი - ბორჯომის მუნიციპალიტეტის საკრებულოს წარმომადგენელი საბჭოში.

2. საბჭოს წევრი შეიძლება იყოს ბორჯომის მუნიციპალიტეტში რეგისტრირებული და ფაქტობრივად მცხოვრები 16-29 წლის ახალგაზრდა (ფაქტობრივად ცხოვრებასთან დაკავშირებით გამონაკლისი შესაძლოა გავრცელდეს სტუდენტზე).

3. ამ მუხლის პირველი პუნქტით განსაზღვრული საბჭოს წევრის შერჩევის კრიტერიუმია:

ა) მაღალი მოტივაცია;

ბ) დრო და შესაძლებლობა (აქტიურად ჩაერთოს ახალგაზრდული სათათბიროს მუშაობაში და დაესწროს ახალგაზრდული სათათბიროს შეხვედრებს);

ე) გუნდური მუშაობის უნარი;

ვ) წერითი, ანალიტიკური, კრიტიკული აზროვნებისა და პრობლემების ანალიზის უნარი

4. საბჭოს ჰყავს თავმჯდომარე, თავმჯდომარის მოადგილე და საბჭოს მდივანი.

**მუხლი 5.** **ახალგაზრდული საბჭოს წევრის უფლება-მოვალეობები**

**1. საბჭოს წევრს უფლება აქვს საბჭოს სხდომაზე ან ამ დებულებით დადგენილი წესით:**

ა) საბჭოს სხდომაზე დასვას საკითხი განსახილველად, შეიტანოს წინადადებები ახალგაზრდული საბჭოს საქმიანობასთან დაკავშირებულ საკითხებზე;

ბ) უშუალოდ მიიღოს მონაწილეობა მის მიერ დასმული საკითხების განხილვაში, მონაწილეობა მიიღოს დისკუსიაში, შეკითხვა დაუსვას მომხსენებელს, თანამომხსენებელსა და სხდომის თავმჯდომარეს, მიიღოს და შეაფასოს პასუხები;

გ) დაესწროს და კანონმდებლობით დადგენილი წესით ისარგებლოს მიმართვის და შეკითხვის დასმის უფლებით მერიის სტრუქტურული ერთეულების, საკრებულოს, საკრებულოს კომისიებსა და სამუშაო ჯგუფის სხდომებსა და შეხვედრებში;

დ) წარადგინოს შენიშვნები და წინადადებები საბჭოს უფლებამოსილებას მიკუთვნებულ ყველა საკითხზე;

ე) საბჭოს წევრს უფლება აქვსსათათბირო ხმის უფლებით მონაწილეობა მიიღოს საბჭოს მუშაობაში;

2. საბჭოს წევრი ვალდებულია:

ა) დაიცვას საქართველოს კონსტიტუცია, საქართველოს კანონმდებლობა და ეს დებულება;

ბ) დაესწროს და მონაწილეობა მიიღოს საბჭოს სხდომებსა და მუშაობაში;

გ) რეგულარულად მოაწყოს შეხვედრები ახალგაზრდებთან და მუდმივი კომუნიკაცია ჰქონდეს მათთან;

დ) არ გამოიყენოს პირადი ინტერესებისათვის თავისი უფლებამოსილება ან/და მასთან დაკავშირებული შესაძლებლობა;

ე) არ გაახმაუროს და პირადი ინტერესებისათვის არ გამოიყენოს ინფორმაცია, რომელიც საქართველოს კანონმდებლობის შესაბამისად დაცულია გასაჯაროებისგან;

3. ახალგაზრდული საბჭოს წევრი არ შეიძლება:

ა) ეწეოდეს პოლიტიკურ და/ან საარჩევნო აგიტაციას და მონაწილეობდეს წინასაარჩევნო კამპანიაში მისი უფლებამოსილების ფარგლებში და/ან ახალგაზრდული საბჭოს წევრის სტატუსით და სახელით;

ბ) იღებდეს ანაზღაურებას მისი უფლებამოსილების განხორციელებისათვის;

გ) მოქმედებდეს პოლიტიკური სუბიექტის სახელით მისი უფლებამოსილების ფარგლებში და/ან ახალგაზრდული საბჭოს წევრის სტატუსით და სახელით;

**მუხლი 6. ახალგაზრდული საბჭოს წევრის უფლებამოსილების შეწყვეტა და/ან შეჩერება:**

1. ახალგაზრდული საბჭოს წევრს უფლებამოსილება უჩერდება სასამართლოს მიერ საბჭოს წევრისთვის აღკვეთის ღონისძიების სახით პატიმრობის ან ადმინისტრაციული სახდელის სახით ადმინისტრაციული პატიმრობის შეფარდების შემთხვევაში. უფლებამოსილების შეჩერების ვადა განისაზღვრება ადმინისტრაციული პატიმრობის მოქმედების ვადით. უფლებამოსილების შეჩერება ნიშნავს საბჭოს წევრის დროებით განთავისუფლებას მოვალეობების შესრულებისა და შესაბამისი უფლებებით სარგებლობისაგან.

2. მარეაბილიტირებელი საფუძვლით სისხლის სამართლებრივი დევნის შეწყვეტის, აღკვეთის ღონისძიების სახით შეფარდებული პატიმრობის გაუქმების ან სასამართლოს მიერ გამამართლებელი განაჩენის გამოტანის შემთხვევაში საბჭოს წევრს აღუდგება საბჭოს წევრის უფლებამოსილება, თუ გასული არ არის იმ ახალგაზრდული საბჭოს უფლებამოსილების ვადა, რომლის წევრიც არის იგი.

3. ახალგაზრდული საბჭოს წევრის უფლებამოსილება ვადამდე შეწყდება, თუ:

ა) უფლებამოსილება პირადი განცხადებით მოიხსნა – პირადი განცხადების ბორჯომის მუნიციპალიტეტის მერიაში განცხადების რეგისტრაციის მომდევნო დღიდან;

ბ) სასამართლოს მიერ აღკვეთის ღონისძიების სახით პატიმრობა შეეფარდა;

გ) საბჭოს სხდომაზე არასაპატიო მიზეზით 5-ჯერ გამოუცხადებლობა.

დ) სასამართლომ უგზო-უკვლოდ დაკარგულად აღიარა, გარდაცვლილად გამოაცხადა ან მხარდაჭერის მიმღებად ცნო, თუ სასამართლოს გადაწყვეტილებით სხვა რამ არ არის განსაზღვრული-სასამართლოს გადაწყვეტილების ძალაში შესვლის მომდევნო დღიდან;

ე) გარდაიცვალა – გარდაცვალების მომდევნო დღიდან.

**მუხლი 7. ახალგაზრდული საბჭოს მუშაობის საერთო წესი**

1. ახალგაზრდული საბჭოს მორიგი სხდომა ტარდება თვეში ერთხელ მაინც.

2. ახალგაზრდული საბჭოს მორიგ სხდომას იწვევს ახალგაზრდული საბჭოს თავმჯდომარე.

3. ახალგაზრდული საბჭო უფლებამოსილია მიიღოს გადაწყვეტილება (მიმართვა, შუამდგომლობა, განცხადება, რეკომენდაცია და სხვ) სხდომაზე დამსწრეთა ხმების უმრავლესობით. ხმების გაყოფის შემთხვევაში გადამწყვეტია სხდომის თავმჯდომარის ხმა.

4. ახალგაზრდული საბჭოს სხდომა უფლებამოსილია, თუკი სხდომას ესწრება ახალგაზრდული საბჭოს სრული შემადგენლობის ნახევარზე მეტი.

5. ახალგაზრდული საბჭოს სხდომაზე გადაწყვეტილება მიღებულად ჩაითვლება, თუ საკითხს მხარს დაუჭერს დამსწრეთა შემადგენლობის ნახევარზე მეტი.

6. ახალგაზრდული საბჭოს მიერ მიღებული გადაწყვეტილებები წარედგინება მერს, რომელიც თავის მხრივ, საჭიროების შემთხვევაში ინფორმაციის სახით გაუგზავნის საკრებულოს თავმჯდომარეს. საბჭოს წევრის განსხვავებული აზრი მიღებულ გადაწყვეტილებასთან დაკავშირებით უნდა ჩამოყალიბდეს წერილობით, რომელიც ერთვის სხდომის ოქმს და რომელიც საბჭოს მიერ მიღებულ გადაწყვეტილებასთან ერთად ეგზავნება ამ პუნქტით განსაზღვრულ თანამდებობის პირებს.

7. ახალგაზრდული საბჭოს რიგგარეშე სხდომის მოწვევა შეუძლია საბჭოს კოორდინატორს, მუნიციპალიტეტის მერს და საბჭოს სიითი შემადგენლობის არანაკლებ ერთ მეხუთედს.

8. ახალგაზრდული საბჭოს რიგგარეშე სხდომის მოწვევის მოთხოვნის შესახებ წინადადების წარდგენიდან ერთი კვირის ვადაში კოორდინატორები და საბჭოს თავმჯდომარე იღებენ გადაწყვეტილებას რიგგარეშე სხდომის მოწვევის ან მოწვევაზე უარის თქმის თაობაზე.

9. ახალგაზრდული საბჭო, წინასწარ განსაზღვრული კრიტერიუმების მიხედვით და თანხობრივი დაფინანსების ფარგლებში, აფასებს წარმოდგენილ ინიციატივებს და შეიმუშავებს რეკომენდაციებს მუნიციპალიტეტის მერისთვის წარსადგენად განსახორციელებელი ინიციატივების შესახებ.

**მუხლი 8. ახალგაზრდული საბჭოს სხდომა და სხდომაზე დასწრების წესი**

1. ახალგაზრდული საბჭოს სხდომა საჯაროა და დასწრების უფლება აქვს ნებისმიერ პირს. სხდომაზე დამსწრე პირებს უფლება აქვთ, წინასწარი ნებართვის გარეშე, მაგრამ სხდომის თავმჯდომარის თანხმობის შემთხვევაში, დაუსვან შეკითხვები მომხსენებელს და თანამომხსენებელს, გააკეთონ განმარტება და განცხადება, წარადგინონ ინფორმაცია.

2. საბჭოს სხდომაზე საკითხის განხილვის საჯაროობის დაცვის მიზნით საბჭოს კოორდინატორი უზრუნველყოფს საბჭოს სხდომის ჩატარების ადგილის, დროისა და დღის წესრიგის თაობაზე და განსახილველ საკითხებზე დაინტერესებულ პირთა მიერ მოსაზრებების წარდგენის ვადის შესახებ ცნობის გამოქვეყნებას სხდომის ჩატარებამდე 3 დღით ადრე. ინფორმაცია ქვეყნდება ბორჯომის მუნიციპალიტეტის ვებ. საიტზე Borjomi.gov.ge და სოციალურ ქსელში ახალგაზრდული საბჭოს გვერდზე.

3. ახალგაზრდული საბჭოს სხდომა იწყება წევრთა რეგისტრაციით და როგორც წესი სხდომას წარმართავს საბჭოს თავმჯდომარე.

4. ახალგაზრდული საბჭოს სხდომაზე საკითხის განხილვა იწყება ამ საკითხის წარმომდგენი ახალგაზრდული საბჭოს წევრის მოხსენებით.

5. ახალგაზრდული საბჭოს სხდომაზე გამოსვლის ფორმებია:

ა) მოხსენება, თანამოხსენება (განმარტება, განცხადება, ინფორმაცია, მიმართვა);

ბ) შეკითხვები მომხსენებელთან;

გ) დისკუსია/დებატები განსახილველ საკითხზე;

დ) მომხსენებლის დასკვნითი სიტყვა;

ე) მისაღებ გადაწყვეტილებაში ცვლილებების და/ან დამატებების შეტანა.

6. სხდომის ოქმს ადგენს საბჭოს მდივანი, რომელსაც საბჭოს შემადგენლობიდან განსაზღვრავს საბჭოს თავმჯდომარე.

7. საბჭოს სხდომაზე დგება ოქმი, რომელშიც უნდა აისახოს საბჭოს დასახელება, სხდომის ჩატარების დრო და ადგილი, სხდომის თავმჯდომარის და საბჭოს სხდომაზე მონაწილე წევრთა ვინაობა, დღის წესრიგის საკითხები, ყველა წამოყენებული წინადადება, კენჭისყრის შედეგები და მიღებული გადაწყვეტილება. სხდომის ოქმს სხდომის გამართვიდან 2 დღის ვადაში ხელს აწერენ სხდომის მდივანი, კომისიის თავმჯდომარე და კოორდინატორები. სხდომის ოქმი შესანახად გადაეცემა საბჭოს ერთ-ერთ კოორდინატორს. სხდომის ოქმი ქვეყნდება საჯაროდ, შესაბამისი სხდომის გამართვიდან 5 (ხუთი) დღის ვადაში.

8. საბჭოს მდივნის კომპეტენციაა საბჭოზე გასატანი საკითხების მომზადება და დღის წესრიგის პროექტის შედგენა.

9. ახალგაზრდული საბჭოს საქმიანობაში ახალგაზრდების და სხვა დაინტერესებული პირების მონაწილეობის ხელშეწყობის მიზნით საბჭოს კოორდინატორებთან შეთანხმებით წელიწადში ორჯერ მაინც ტარდება ახალგაზრდული საბჭოს გასვლითი სხდომა მუნიციპალიტეტში შემავალ ადმინისტრაციულ ერთეულებში.

**მუხლი 9. ახალგაზრდული საბჭოს თავმჯდომარე, თავმჯდომარის მოადგილე**

1. საბჭოს თავმჯდომარე არის ახალგაზრდული საბჭოს ხელმძღვანელი, რომელსაც თავისი შემადგენლობიდან საბჭოს უფლებამოსილების ვადით, საბჭოს წევრთა სიითი შემადგენლობის ნახევარზე მეტით ღია კენჭისყრით ირჩევს ახალგაზრდული საბჭო.

2. ახალგაზრდული საბჭოს თავმჯდომარის კანდიდატურის დასახელების უფლება აქვს საბჭოს არანაკლებ 3 წევრს.

3. ახალგაზრდული საბჭოს თავმჯდომარე:

ა) ახორციელებს ახალგაზრდული საბჭოს წარმომადგენლობით უფლებამოსილებებს;

ბ)უძღვება ახალგაზრდული საბჭოს მუშაობას, საერთო ხელმძღვანელობას უწევს ახალგაზრდული საბჭოს საქმიანობას;

გ) იწვევს, ხსნის, თავმჯდომარეობს და დასრულებულად აცხადებს ახალგაზრდული საბჭოს მორიგ და რიგგარეშე სხდომებს;

დ) ადგენს სხდომის დღის წესრიგით გათვალისწინებული საკითხების თანმიმდევრობას;

ზ) სვამს საკითხს კენჭისყრაზე და აცხადებს კენჭისყრის შედეგებს;

თ)ახალგაზრდული საბჭოს წევრებთან შეთანხმებით ადგენს ახალგაზრდული საბჭოს წევრების ახალგაზრდებთან შეხვედრის განრიგს, რომელიც უნდა წარედგინოს ბორჯომის მუნიციპალიტეტის მერს;

ი) უზრუნველყოფს ახალგაზრდული საბჭოს წევრთა უფლებების დაცვას;

კ) ხელს აწერს საბჭოს სხდომის ოქმს.

4. საბჭოს თავმჯდომარე ანგარიშვალდებულია ახალგაზრდული საბჭოსა და ბორჯომის მუნიციპალიტეტის მერის წინაშე.

5. საბჭოს თავმჯდომარე კვარტალში ერთხელ ადგენს, წარუდგენს საკრებულოს და აქვეყნებს ახალგაზრდული საბჭოს მუშაობის ანგარიშს.

6. საბჭოს თავმჯდომარეს ჰყავს მოადგილე, რომელსაც საბჭოს თავმჯდომარის წარდგინებით თავისი შემადგენლობიდან საბჭოს უფლებამოსილების ვადით, საბჭოს წევრთა სიითი შემადგენლობის ნახევარზე მეტით ღია კენჭისყრით ირჩევს ახალგაზრდული საბჭო.

7. საბჭოს თავმჯდომარის მოადგილე ასრულებს თავმჯდომარის უფლებამოსილებას მის მიერ უფლებამოსილების განხორციელების შეუძლებლობის, მისთვის უფლებამოსილების შეჩერების ან შეწყვეტის შემთხვევაში.

**მუხლი 10. ახალგაზრდული საბჭოს კოორდინატორი**

1. საბჭოს კოორდინატორი ესწრება და კოორდინაციას უწევს საბჭოს მუშაობას სათათბირო ხმის უფლების გარეშე.

2. ახალგაზრდული საბჭოს კოორდინატორი:

ა) უზრუნველყოფს ახალგაზრდული საბჭოს სხდომების ჩატარებასთან დაკავშირებულ ორგანიზაციულ - ტექნიკური საკითხების მოგვარებას;

ბ) საჭიროებიდან გამომდინარე იწვევს ახალგაზრდული საბჭოს რიგგარეშე სხდომას;

გ) მიმართავს ახალგაზრდულ საბჭოს საბჭოს წევრის უფლებამოსილების ვადამდე შეწყვეტის და/ან შეჩერების წინადადებით;

დ) უზრუნველყოფს ბორჯომის მუნიციპალიტეტის მერის ინფორმირებას ახალგაზრდული საბჭოს მუშაობასა და მის მიერ მიღებული გადაწყვეტილებების შესახებ;

ე) ინახავს და ამ დებულების მე-7 მუხლის მე-6 პუნქტის შესაბამისად საჯაროდ აქვეყნებს საბჭოს სხდომის ოქმებს;

**მუხლი 11. ახალგაზრდული საბჭოს წევრის შეხვედრა ახალგაზრდებთან**

1. ახალგაზრდული საბჭოს წევრი, საბჭოს თავმჯდომარესა და კოორდინატორებთან შეთანხმებული განრიგის მიხედვით, ვალდებულია, მინიმუმ თვეში ერთხელ მოაწყოს შეხვედრა ახალგაზრდებთან იმ პრინციპის გათვალისწინებით, რომ ასეთი შეხვედრები ჩატარდება ყველა ადმინისტრაციულ ერთეულში.

2. საბჭოს წევრის შეხვედრა ახალგაზრდებთან შეიძლება გაიმართოს წინასწარ შედგენილი დღის წესრიგით ან მის გარეშე.

3. შეხვედრის დღის, საათის, ადგილის და დღის წესრიგის (არსებობის შემთხვევაში) შესახებ ახალგაზრდებს ეცნობებათ შეხვედრამდე ერთი კვირით ადრე მაინც.

**მუხლი 12. ახალგაზრდების მიერ წარმოდგენილი წინადადების შესწავლა**

1. სავალდებულოა ახალგაზრდების მიერ წარმოდგენილი წინადადებების შესწავლა ამ დებულების მე-2 მუხლით გათვალისწინებული საქმიანობების შესასრულებლად.

2. ახალგაზრდების მიერ წარმოდგენილი წინადადების შესწავლის ფორმებია:

ა) ახალგაზრდების გამოკითხვა;

ბ) კვლევა;

გ) ინტერაქტიური გამოკითხვები კომუნიკაციის სხვადასხვა ფორმების მეშვეობით.

3. ახალგაზრდების მიერ წარმოდგენილი წინადადების შესწავლის შედეგები ქვეყნდება და სავალდებულოა მათი განხილვა ახალგაზრდული საბჭოს სხდომაზე.

**მუხლი 13. ახალგაზრდული საბჭოს წევრის ქცევის სტანდარტი**

1. ახალგაზრდული საბჭოს წევრი ვალდებულია:

ა) იყოს პუნქტუალური;

ბ) პატივისცემით მოეპყროს კოლეგებს;

გ) დროულად შეასრულოს მასზე დაკისრებული მოვალეობები;

დ) მონაწილეობა მიიღოს საბჭოს სხდომებსა და მუშაობაში;

ე) თვალყური ადევნოს მიმდინარე მოვლენებს და იყოს პროაქტიული;

ვ) გასცემდეს და იღებდეს უკუკავშირს კონსტრუქციულად;

ზ) არ მიაყენოს შეურაცხყოფა კოლეგებსა და სხვა პირებს;

თ) მზად იყოს დახმარების გასაწევად და მისაღებად;

ი) იკისროს პასუხისმგებლობა წინამდებარე დებულების შესრულებაზე.

**მუხლი 14. დებულებაში ცვლილებებისა და დამატებების შეტანა**

1. ახალგაზრდული საბჭოს დებულებაში ცვლილების ან/და დამატების შეტანა შესაძლებელია კოორდინატორთან შეთანხმების საფუძველზე, ღია კენჭისყრით, სხდომაზე დამსწრეთა ხმების უმრავლესობით.

2. საბჭოს დებულებაში ცვლილებებისა და დამატებების შეტანა ხორციელდება საქართველოს კანონმდებლობით დადგენილი წესით.

**მუხლი 15. გარდამავალი დებულებები**

1. ახალგაზრდული საბჭოს პირველი სხდომა ტარდება ამ დებულების ძალაში შესვლიდან 30 დღის ვადაში.

2. ახალგაზრდული საბჭოს პირველ სხდომას იწვევს ბორჯომის მუნიციპალიტეტის მერი.

3. ახალგაზრდული საბჭოს პირველ სხდომაზე აირჩევა ახალგაზრდული საბჭოს თავმჯდომარე და თავმჯდომარის მოადგილე. ასევე შეირჩევა საბჭოს მდივანი.